ऑस्कर के सबसे बड़े वार्डरोब मालफंक्शन जिन्हें सितारे चाहकर भी भुला नहीं पाएंगे

ऑस्कर अवॉर्ड्स की रात सिर्फ फिल्मों का जश्न नहीं होती, बल्कि यह सितारों के फैशन और ग्लैमर को दिखाने का खास मौका भी होती है। इस मौके पर हर सेलिब्रिटी अपनी खूबसूरती, स्टाइल और डिजाइनर ड्रेसेज़ से रेड कार्पेट पर जलवा बिखेरते हैं। मगर कई बार ये सितारे फैशन के नाम पर ऐसी गलतियां कर बैठते हैं, जो इतिहास में दर्ज हो जाती हैं। आइए जानते हैं उन बड़े ऑस्कर वॉर्डरोब मालफंक्शन्स के बारे में, जिन्हें सितारे चाहकर भी भुला नहीं पाएंगे।

जब जेनी मैकार्थी ने उल्टी पहन ली वैलेंटिनो की ड्रेस

1997 के ऑस्कर में पहली बार पहुंची जेनी मैकार्थी तब स्टारडम की शुरुआत में थीं। कमाल की बात ये रही कि उन्होंने जो शानदार वैलेंटिनो की ड्रेस पहनी थी, वो उल्टी पहन ली! एक शो में खुद जेनी ने हंसी के साथ ये किस्सा बताया कि, “मैं एक साल पहले तक पोलिश ग्रॉसरी स्टोर में काम करती थी, मुझे फैशन का ज्यादा पता नहीं था।” जब उन्होंने ड्रेस के डिजाइनर वैलेंटिनो गरावानी को धन्यवाद दिया, तो उन्होंने हंसते हुए कहा, “तुमने ड्रेस उल्टी पहनी है।” हालांकि, जेनी की ये गलती आज भी एक मजेदार याद बन गई है, लेकिन शायद यही वजह है कि वो फिर कभी ऑस्कर में नजर नहीं आईं।

रैनी जेलवेगर की ड्रेस का निचला हिस्सा फट गया

2005 के ऑस्कर में रैनी जेलवेगर ने लाल रंग का शानदार कैरोलीना हेरेरा गाउन पहना था। लेकिन इस ड्रेस के साथ उनका अनुभव बहुत अजीब रहा। रैनी ने बताया कि शो खत्म होने के बाद जब वो बाहर निकल रही थीं, किसी ने उनकी ड्रेस के ट्रेल पर पैर रख दिया और ड्रेस का निचला हिस्सा सीधा उनके पीछे से फट गया! इतना ही नहीं, पार्टी के लिए जब वो कपड़े बदलने घर गईं तो घर की चाबी भूल गईं और उन्हें बाथरूम की खिड़की से अंदर घुसना पड़ा। और ये सब उसी फटी ड्रेस के साथ हुआ। वाकई, ये रात उनके लिए कभी न भूलने वाली बन गई।

जेनिफर लॉरेंस का गिरना और सबका दिल जीतना

2013 के ऑस्कर में जब जेनिफर लॉरेंस को “सिल्वर लाइनिंग्स प्लेबुक” के लिए बेस्ट एक्ट्रेस का अवॉर्ड मिला, तो वो खुशी-खुशी स्टेज पर जाने लगीं। मगर उनकी खूबसूरत क्रिश्चियन डियोर गाउन इतनी लंबी और भारी थी कि सीढ़ियां चढ़ते वक्त उनका पैर फिसल गया और वो गिर पड़ीं। हालांकि, जेनिफर ने अपनी स्पीच में बड़े ही मजाकिया अंदाज में कहा, “आप सब खड़े हो गए क्योंकि आपको लगा मैं गिर गई, और ये काफी शर्मनाक है।” इस फनी मोमेंट ने सबका दिल जीत लिया और साबित कर दिया कि वो सच में रियल स्टार हैं।

वीनस विलियम्स की शर्मनाक गलती

2022 के ऑस्कर में टेनिस स्टार वीनस विलियम्स अपनी बहन सेरेना के साथ पहुंचीं। वीनस ने एली साब का खूबसूरत गाउन पहना था, लेकिन इस गाउन का डीप नेकलाइन थोड़ा ज्यादा ही डीप हो गया। इस बीच विल स्मिथ के थप्पड़ कांड के बाद जब कैमरा वीनस पर गया, तो उनकी ड्रेस से हल्की सी वॉर्डरोब गलती हो गई और कैमरे में ये कैद भी हो गया। इस रात को वैसे ही विल स्मिथ के थप्पड़ ने विवादित बना दिया था, ऊपर से वीनस की ये गलती भी सुर्खियों में रही।

एम्मा स्टोन की ड्रेस का पीछे का हिस्सा फट गया

2024 के ऑस्कर में एम्मा स्टोन ने “पुअर थिंग्स” के लिए बेस्ट एक्ट्रेस का अवॉर्ड जीता। अवॉर्ड के जोश में उन्होंने महसूस किया कि उनकी ड्रेस का बैक हिस्सा फट गया है। स्टेज पर पहुंचकर उन्होंने हंसते हुए कहा, “मेरी ड्रेस फट गई है। शायद ये ‘आइ एम जस्ट केन’ परफॉर्मेंस के दौरान हुआ।” यह बात उन्होंने इतने मजेदार अंदाज में कही कि पूरा हॉल ठहाकों से गूंज उठा। एम्मा ने ये साबित कर दिया कि छोटे-बड़े हादसे भी अगर कॉन्फिडेंस के साथ हैंडल किए जाएं तो वो आपकी शख्सियत को और निखार देते हैं।

ऑस्कर जैसे बड़े मंच पर फैशन गलतियां होना आम बात है। मगर ये सितारे अपने अंदाज और आत्मविश्वास से इन पलों को भी यादगार बना देते हैं।